**שַׁיְח' מֻחַמַּד הַאשִׁם אלבַּעְ'דַאדִי (מ' 1995/1415):**

**אישיותו המיסטית ומשנתו הצוּפִית**

***תקציר***

מחקר זה עניינו חקר הצוּפִיוּת הפלסטינית המודרנית במאה ה-20 ודרכי התחדשותה, ומטרתו להביא מידע חשוב ולמלא באמצעותו חֶסֶר הקיים בחקר התחום הזה. עד כה כמעט שלא נדונה בספרות-המחקר דמותה של אלטַּרִיקַה אלְקַאדִרִיַּה/ המסדר הקַאדִרִי בפלסטין, ולא כל שכן משנתו הצוּפית של איש הדת השַׁיְח' מֻחַמַּד הַאשִׁם אלבַּעְ'דַאדִי, אשר שימש כראש אלטַּרִיקַה אלְקַאדִרִיַּה בירושלים משנת 1935 וככל הנראה עד יום מותו ב-1995. במהלכו של מחקר זה, נעמוד על אישיותו המיסטית של אלבַּעְ'דַאדִי, ננתח את משנתו הצוּפִית, כפי שהתבטאה בחיבוריו, ובמיוחד **דֻסְתּוּר אלוַלַאיַּה וַמַרַאקִי אלעִנַאיַה**, ו**שַׁרְח צִיַע' אלצַלַוַאת עַלַא סַיִּד אלסַּאדַאת**, נחשוף אותה על פני ציר של רצף ותמורה ונעריך את תרומתו הדתית, החברתית והתרבותית לאוכלוסייה המוסלמית בישראל ובפלסטין.

מטרת המחקר היא כפולה: לשרטט את אישיותו המיסטית של השַׁיְח' אלבַּעְ'דַאדִי מחד גיסא ולנתח באופן היסטורי-פילולוגי את משנתו הצוּפִית מאידך גיסא. מבקש אני לשרטט את הגותו של אלבַּעְ'דַאדִי ודמותו המיסטית כפי שעולה מתוך כתביו, ומתוך עדויות וראיונות עם אלמֻרִידוּן/ החסידים ששהו במחיצתו. אלבַּעְ'דַאדִי אינו רק תיאורטיקן צוּפי אלא גם מיסטיקן שתיעד את חוויותיו המיסטיות בלשון ספרותית גבוהה ומרומזת. על כן, מחקר זה יעסוק בהשוואה בין אלבַּעְ'דַאדִי לבין אישיותו, חוויותיו ותורתו של אלשַּׁיְח' אלאַכְּבַּר/ השַׁיְח' הגדול אִבְּן אלעַרַבִּי (מ' 1240/638), שתורתו השפיעה על השַׁיְח' אלבַּעְ'דַאדִי. אִבְּן אלעַרַבִּי נחשב לגדול השׁיח'ים הצוּפים והשאיר את חותמו על תולדות הצוּפִיּוּת עד ימינו. אנסה לברר האם אלבַּעְ'דַאדִי הלך בדרכו של אִבְּן אלעַרַבִּי ללא שינוי או שחרג ממנה.

ואולם לא אסתפק רק בניתוח נפרד של שני מעגלי הדיון, דהיינו של הגותו הצוּפִית מזה ואישיותו המיסטית מזה אלא גם אדון בקשרי הגומלין שבין שני המעגלים: בין החוויות המיסטית של אלבַּעְ'דַאדִי ובין משנתו הצוּפית; לשון אחר: כיצד משנתו הצוּפית־הרוחנית של אלבַּעְ'דַאדִי מושפעת ומתעצבת מתוך אישיותו המיסטית.

**להלן שאלות המחקר:**

1**.** מהם מאפייני אישיותו המיסטית של אלבַּעְ'דַאדִי**.**

2**.** ניתוח משנתו הצופית על פי חיבוריו ובמיוחד דֻסְתּוּר אלוַלַאיַּה וַמַרַאקִי אלעִנַאיַה, ושַׁרְח צִיַע'

אלצַלַוַאת עַלַא סַיִּד אלסַּאדַאת.

3. כיצד מושפעת ומתעצבת משנתו הצוּפית־הרוחנית של אלבַּעְ'דַאדִי מתוך אישיותו.

4. מידת השפעתו של אִבְּן אלעַרַבִּי על דרכו של אלבַּעְ'דַאדִי.

**שיטת המחקר**

במוקד העבודה אחקור באופן פילולוגי-היסטורי את כל חיבורי אלבַּעְ'דַאדִי. אני דן בכתביו תוך כדי עיון השוואתי עם חיבורים צוּפים אחרים כדי לעמוד על ייחוד דעותיו ותרומתו המקורית. המקורות שנדרשתי להם במהלך מחקר זה רבים ומגוונים: הקוראן, חיבורי פרשנות הקוראן הסונית והצוּפית, ספרות חַדִית', ספרות צוּפית קלאסית, ספרות היסטורית, חיבורי דוקטרינה. כל אלו נמנים במלואם עם רשימת המקורות הנלווית לעבודתי.

ניתוח המשנה הצוּפִית של אלבַּעְ'דַאדִי ובחינת אישיותו המיסטית על יסוד המקורות הנזכרים בלבד אינה מספיקה כי צדדיה הייחודיים לה אינם יכולים להתבהר ללא העמדתם כנגד מקורות אחרים מספרות חקר החוויה המיסטית במדע הדתות. השוואה זו יכולה לתרום להבנת המאפיינים הייחודיים הן באישיותו המיסטית והן במשנתו הצוּפית של אלבַּעְ'דַאדִי, שהם תכליתה העיקרית של עבודה זו.

פרט למקורות הכתובים נדרשתי לראיונות עם אנשי מפתח מחברי המסדר הקַאדִרִי, שהם חסידיו של אלבַּעְ'דַאדִי, מתושבי ירושלים, הגדה המערבית וישראל. דברי המרואיינים (חסידיו של אלבַּעְ'דַאדִי) יש בהם כדי לסייע בניסיון לתאר תמונה מלאה ככל האפשר סביב אישיותו המיסטית ומשנתו הצוּפית של אלבַּעְ'דַאדִי. כמו כן, חומר רב שנאסף לצורך עבודה זו מקורו באתרי האינטרנט העוסקים במישרין או בעקיפין במסדר הקַאדִרי בכלל ובחייו של אלבַּעְ'דַאדִי בפרט.

**חשיבותה של עבודה זו באה לידי ביטוי בשלשה היבטים**:

**ההיבט הראשון** הוא בניסיון לתרום תרומתה לחקר הפעילות הדתית הפלסטינית בתקופת המנדט, אחד התחומים המוזנחים במיוחד בחקר האסלאם המודרני. אין מחקר בעל ערך על אודות שַׁיְח' אלבַּעְ'דַאדִי, שהיה דמות דתית בולטת בציבור בקרב ערביי הארץ, הן בתקופת המנדט והן אחריה. אין כיום מחקר מקיף ומעודכן על יבולו הספרותי של שַׁיְח' אלבַּעְ'דַאדִי, חוויותיו המיסטיות ומורשתו שבעל-פה שמחזיקים בה תלמידיו עד ימינו אלה.

**ההיבט השני** הוא עצם הדיון במושג הגִ'הַאד המהווה עיקרון מרכזי ביותר במחשבה הצוּפית לדורותיה: הצוּפִיּוּת מאז ראשיתה ועד ימינו מתאפיינת בשילוב גִ'הַאד רוחני-פנימי עם גִ'הַאד מלחמתי-חיצוני. מצאתי כי באישיותו של שַׁיְח' אלבַּעְ'דַאדִי טמון שילוב בין צוּפִיּוּת ובין אקטיביזם פוליטי שהתבטא בהשתתפותו הפעילה במאורעות תרצ"ו-תרצ"ט (או המרד הערבי הגדול בפלסטין לפי הספרות הערבית), והשתתפותו בקרבות ירושלים במלחמת העצמאות.

**ההיבט השלישי**, ההיבט החשוב ביותר לעניות דעתי, מתבטא בכך שלצד חקר משנתו התיאורטית של שַׁיְח' אלבַּעְ'דַאדִי על פי המתודולוגיה ההיסטורית-פילולוגית (כפי שעשיתי בדיון על הגִ'הַאד), הוספתי מעגל נוסף לדיון העוסק בקשר שבין אישיותו המיסטית לבין הדוקטרינה הצוּפִית שלו במטרה לעמוד על ייחודה הפסיכולוגי-מיסטי של אישיות יוצאת דופן זאת. לטעמי יש לתת משקל חשוב גם לביוגרפיה המיסטית של שַׁיְח' אלבַּעְ'דַאדִי כבסיס למשנתו התיאורטית. הפורמליזם התיאורטי אינו רק תולדה טקסטואלית אלא מושג גם דרך החוויות המיסטיות.

**חיי אלבַּעְ'דַאדִי**

שַׁיְח' מֻחַמַּד הַאשִׁם אלבַּעְ'דַאדִי נולד בשנת 1905 בירושלים, שם קיבל את חינוכו היסודי והתיכוני. אלבַּעְ'דַאדִי קיבל את האִגַ'אזַה [הרשאה להשתייך למסדר הקַאדִרִי] מידיו של שַׁיְח' מֻחַמַּד חַבִּיבּ אללה אלשִׁנְקִיטִי (מ' 1944) יחד עם שַׁיְח' עִזּ אלדִּין אלקַסַּאם (מ' 1935), דמות מפתח בלאומיות הפלסטינית שמותו הוביל למאורעות תרצ"ו-תרצ"ט/ המרד הערבי בפלסטין. שיח' אלשִׁנְקִיטִי מינה את אלבַּעְ'דַאדִי לראש המסדר הקַאדִרִי בירושלים.

אלבַּעְ'דַאדִי נטל חלק פעיל במאורעות המרד הערבי (1937-1936) ובעקבותיו יצא את ירושלים בשנת 1937 אל העיר דמשק שבסוריה. שם למד את מדעי הקוראן והחדית' מפי השׁיח'ים. בתקופה זו שמר על קשריו עם המסדר הקַאדִרִי בירושלים, וחיבר את **אלדִיוַאן** [קובץ השירים] שלובשנת 1939.

בשנת 1944 חזר אלבַּעְ'דַאדִי מסוריה והשתקע בירושלים. אלבַּעְ'דַאדִי ובני משפחתו לקחו חלק במלחמת 1948, והוא אף איבד את אחיינו יוּסֻף בהתקפה הגדולה על שכונת ימין משה בירושלים. החל משלהי שנות ה-60 עד שנת 1990, היה מַאְד'וּן [עורך נישואין] וכיהן כאִמאם של המסגד של סַלְמַאן אלפַארִסִי בשכונת אלטּוּר בירושלים. אלבַּעְ'דַאדִי עלה לרגל למֶכַּה כמה פעמים. הוא מת בירושלים בשנת 1995.

בשנים 1995-1944 התפתחה הקריירה הרוחנית של אלבַּעְ'דַאדִי כשַׁיְח' צוּפִי. ספריו, שאת רובם חיבר, משקפים את מורשתו הצוּפית ומבטאים במידה ניכרת את יומנו המיסטי, שבו נרשמו על ידִי חוויותיו המיסטיות לפי כתביו השונים ולפי מסורות שנמסרו בעל-פה: **דֻסְתּוּר אלוַלַאיַּה וַמַרַאקִי אלעִנַאיַה** בשנת 1961, **שַׁרְח צִיַע' אלצַלַוַאת עַלַא סַיִּד אלסַּאדַאת** בשנת 1968, **אלדֻּרּ אלמַכְּנוּן פִי שַׁרְח פַוַאתִח סֻוַר אלקֻרְאָן אלמַצוּן** בשנת 1977, **אלתִּבְּיַאן אַוְ אלדֻּרַר פִי עִצְמַת אַבִּי אלבַּשַׁר וספר אלנַּפַחַאת אלקֻדְסִיַּה פִי אלצַּלַאה עַלַא חַ'יְּר אלבַּרִיַּה,** שלא מצוין מתי נדפסו**.**

במורשתו הצופית בולטת המגמה לחיזוק המסורת הצופית הקלאסית: אלבַּעְ'דַאדִי הולך בהתאם לתורת השלבים הרוחניים שעל כל צוּפי לעבור על מנת להשיג את קִרבת אללה בעולמות הרוחניים. המונחים המתארים את המסע הזה נקראים **אלמַקַאמַאת** [התחנות] ו **אלאַחְוַאל** [המצבים]. אלבַּעְ'דַאדִי סידר תורת אלמַקַאמַאת ואלאַחְוַאל בספרו **דֻסְתּוּר אלוַלַאיַּה**, והוסיף לה ערך באמצעות שמירה על כמה כללים. ביומן החוויות המיסטיות, אשר ליקטתי מספריו של אלבַּעְ'דַאדִי ומעריכת ראיונות עם תלמידיו, והנחשף כאן לראשונה, מבחינים בדמות מרתקת: דמות של שַׁיְח' אשר עבר חניכה בלתי קונבנציונלית או חניכה מיסטית באמצעות פגישה עם נשמות רבותיו הרוחניים: אלחִ׳צִ׳ר, פַאטִמַה אלזַּהְרַאא', אַחְמַד אלבַּדַוִי ועַבְּד אלקַאדִר אלגִ'ילַאנִי. את נשמתו של הנביא מוחמד הוא פוגש בהקיץ, ובאותה פגישה הוא מקבל את המינוי להיות אלקֻטְבּ אלעַ'וְת' [הציר הגואל].

אישיותו המיסטית מגיעה לשלמות הרוחנית בחוויית המִעְרַאג' [העלייה המיסטית]. אלבַּעְ'דַאדִי הביא בספרו **שַׁרְח צִיַע' אלצַּלַוַאת** מובאות כי נשמתו עלתה אל אלעַרְשׁ [כס הכבוד]. שם הוא צפה במלאך הממונה על שמירת הקוראן. בחוויית המִעְרַאג' הוא מתאר כי צפה ב "אלבַּיְּת אלמַעְמוּר", קרי הכַּעְבַּה השמימית, והמלאכים היו מקיפים אותו. בסוף אותה חוויה מספר אלבַּעְ'דַאדִי כי הולבש כתר מאור לבן, כסמל למינוי אלבּעְ'דַאדִי בראש סולם ההיררכיה של אלאוליאא' [ידידי אללה]. היבט אחר המגלם מורכבות באישיותו הוא יציאתו לגִ'הַאד רוחני אחרי הגִ'הַאד המלחמתי שהוביל בצעירותו.

**לחמישה פרקים נחלקת העבודה, ואלה הם:**

**פרק ראשון:** דן בייחוסו של אלבַּעְ'דַאדִי אל משפחת הנביא מוחמד, שהוא לסברתו אחד מצאצאיו. הפרק יתחקה אחר חייו של אלבַּעְ'דַאדִי בירושלים; אחר מינוי אלבַּעְ'דַאדִי לראש מסדר אלְקַאדִרִיַּה בירושלים בשנת 1935, לאחר חניכתו הצוּפית אצל שני מורים: אלסַּרְעִ'ינִי ואלשִׁנְקִיטִי. כמו כן יעסוק הפרק בנדידתו לסוריה בשנת 1937, ובלימודיו בדמשק אצל המומחים ללימודי האסלאם.

באשר ליצירתו הספרותית: פרק זה מתחקה אחר כתביו המשקפים את מורשתו הצוּפית, וכן אחר הספר **אלוִרְד אלְקַאדִרִי** ויוכיח שאינו פרי עטו של אלבַּעְ'דַאדִי אלא הוא חיבורו של שַׁיְח' אלשִׁנְקִיטִי. אלבַּעְ'דַאדִי רק הכניס בו כמה שינויים. הפרק סורק את ההיסטוריה ואת הרעיונות העיקריים של המסדר הקַאדִרִי.

בפרק זה גם מובאת סקירת ספרות המחקר על הצוּפִיוּת הפלסטינית. **דפנה אפרת**, בספרה החשוב:*Spiritual Wayfarers, Leaders in Piety: Sufis and the Dissemination of Islam in Medieval Palestine*, סוקרת את הפרקטיקה הצוּפית, היחסים החברתיים והקשר בין הצוּפים לקהילה. עניינה של אפרת בספרה לא היה ההיבטים הרוחניים של הצוּפיות, או מורשתם התיאולוגית של צוּפים חשובים בארץ-ישראל של ימי הביניים; **דה יונג** (De Jong) במאמרו המקיף: *The Sufi Orders in Nineteenth and Twentieth-Century Palestine*, משום מה, אינו מזכיר את המסדר הקַאדִרִי בראשותו של אלבַּעְ'דַאדִי, אף שמאמרו פורסם בשנת 1983, קרי בשיא שנות פעילותו של אלבַּעְ'דַאדִי, אשר מת בשנת 1995; החוקר הירדני, **וַפַאא' אלסַּוַאפְטַה,** כתב על אודות המסדר השַׁאדִ'לִי היַשְׁרֻטִי והשַׁיְּח' המייסד שלה עַלִי אליַשְׁרֻטִי. אלסַּוַאפְטַה לא התייחס לדמותו של אלבַּעְ'דַאדִי כדמות מפתח בצוּפִיּוּת הפלסטינית; החוקר **עַבְּד אלרַּחְמַאן זֻעְבִּי** כתב שני מחקרים: הראשון על אודות מסדר אלחַ'לְוַתִּיַּה אלגַ'אמִעַה אלרַּחְמַאנִיַָּה בפלסטין ובישראל. במחקרו השני, שהוא עבודת הדוקטורט שלו בנושא הפעילות הצוּפית וחיי הדת בקרב המוסלמים בירושלים במאה ה-18, **זֻעְבִּי** מתאראת יסודות החיים הצופיים בירושלים במאה ה-18, ובכך הוא תורם רבות להבנת הזירה הצופית הירושלמית בתקופה שקדמה לאלבַּעְ'דַאדִי.

**דמותו של אלבַּעְ'דַאדִי משכה כמה וכמה חוקרים:**

**חֻסֵין אלדַּרַאוִישׁ**, כתב את הביוגרפיה הקצרה על אלבַּעְ'דַאדִי תחת הכותרת **אלוַגִ'יז פִי סִירַת שַׁיְּחִ'נַא אלעַזִיז: אלשַּׁיְּח' מֻחַמַּד הַאשִׁם אלבַּעְ'דַאדִי**, אבל לא הרחיב את הדיבור על הביוגרפיה המיסטית. מספרו עולה כי לא עשה שימוש ברוב ספריו של אלבַּעְ'דַאדִי.

**עֻמַר אלצַּאלְחִי**, תלמידו של אלדַּרַאוִישׁ, כתב את עבודת המחקר בלימודי התואר השני על אודות המסדר הקַאדִרִי בפלסטין במאה ה-20 ודמותו של אלבַּעְ'דַאדִי. התזה התפרסמה כספר בשנת 2001. אלצַּאלְחִי לא ניתח את אישיותו המיסטית של אלבַּעְ'דַאדִי כלל ועיקר, ובספרו שגיאות רבות באשר למשנתו הצוּפית של אלבַּעְ'דַאדִי הנובעות מבדיקה לא מעמיקה של כתבי אלבַּעְ'דַאדִי.

**מֻחַמַּד אַבּוּ אלרֻּבּ**, כתב את עבודת המחקר בלימודי תואר שני על אודות המסדר הקַאדִרִי והמסדר החַ'לְוַתִי באזור ג'נין בגדה המערבית. למרות השיטתיות והיסודיות שמאפיינות מחקר זה, הוא אינו מתיימר לחקור את אישיותו המיסטית של אלבַּעְ'דַאדִי. אַבּוּ אלרֻּבּ אמנם הקדיש תת-פרק למשנתו הרוחנית של אלבַּעְ'דַאדִי, הדן רובו ככולו בחייו של אלבַּעְ'דַאדִי והגותו הצוּפית, אבל מנקודת מבטה של השריעה, ומבלי להתייחס למחקר המודרני.

מאמרו של **מַשְהוּר אלחַבַּאזִי** מבוסס בעיקר על ספרו של אלדַּרַאוִישׁ ועבודתו של אלצַּאלְחִי ואינו מתייחס לכתבים אחרים של אלבַּעְ'דַאדִי, אף על פי שהם הודפסו ופורסמו.

מלבד המחקרים שצוינו עד כה, ראוי להזכיר את מחקרו של **עִצַאם חַ'טִיבּ**, אם כי אלבַּעְ'דַאדִי לא עמד במרכזם. חַ'טִיבּ כתב על הזירה הצוּפית של הטַרִיקַה הקַאדִרִיַּה בגליל אחרי מותו של אלבַּעְ'דַאדִי.

מפרק זה ניתן להסיק בבירור שאין כיום מחקר מקיף ומעודכן על שַׁיְח' מֻחַמַּד הַאשִׁם אלבַּעְ'דַאדִי המיוסד על לימוד וחקירה של מכלול העדויות שבכתביו.

**פרק שני** מתחקה אחר הביוגרפיה המיסטית של אלבַּעְ׳דַאדִי ודן בנושאים הבאים:

א. משמעות החניכה וחשיבות עניין ההדרכה הרוחנית בפדגוגיה הצוּפית לפי אלבַּעְ'דַאדִי בספרו **דֻסְתוּר אלוַלַאיַּה**, וסקירת סיפור החניכה של אלבַּעְ'דַאדִי אצל חַאג' צַאלִח אלסַּרְעִ'ינִי.

ב. משמעות סִיַאחַה [מסע רוחני] וגַ'דְ'בּ [משיכה מיסטית] אצל אלבַּעְ'דַאדִי, וסקירת מסעו הרוחני אל השַׁיְח' המַגְ'ד'וּבּ עַלִי שְׁבֵּיר בעיר חַ'אן יוּנֻס ואל השַׁיְח' המַגְ'ד'וּבּ עַלִי מַנְצוּר מכפר אַבּוּ כְּבִּיר.

ג. סקירה של חניכתו המיסטית של אלבַּעְ'דַאדִי על ידי דמויות מיסטיות כגון: אלחִ׳צִ׳ר, פַאטִמַה אלזַּהְרַאא', אַחְמַד אלבַּדַוִי ועַבְּד אלקַאדִר אלגִ'ילַאנִי.

ד. תרומתו של אלבַּעְ׳דַאדִי להבנת מעמדו של הנביא מוחמד ביום הדין לפי המסורת המוסלמית, הלוא היא תיקון אש גיהינום. כן אסקור את חוויית ראיית הנביא מוחמד עליה מצהיר אלבַּעְ׳דַאדִי בספרו **דֻסְתוּר אלוַלַאיַּה** וב**דִיוַאן בֻּעְ'יַת אלעַאשִׁקִין**.

בפרק זה עולה כי אלבַּעְ׳דַאדִי הגיע לשלמות רוחנית והפך לשַׁיְח' צוּפי מיוחד לא מתוך שאימץ לעצמו אורח חיים הכולל תרגולות תכופות ומאמצים רוחניים ממושכים. השתלמותו הרוחנית של אלבַּעְ׳דַאדִי הינה פרי חניכה אשר עבר באופן בלתי קונבנציונלי ועליה הוא דיווח בכתביו. שכן, באמצעות פגישה עם נשמות רבותיו הרוחניים הועלה בהיררכיה של הוַלַאיַה.

**פרק שלישי:** בפרק זה מובאת סקירה על השדה הסמנטי של המונחגִ'הַאד, ונערך דיון בפולמוס שהתנהל בין חכמי החַדִית' סביב חדית' החזרה מהגִ'הַאד הקטן אל הגִ'הַאד הגדול. עוד דן הפרק בדיון מודרני-מערבי סביב סוגיית הנטייה לראות בצוּפִיּוּת תנועת פציפיסטית, וגם בניסיון המוסלמי בן-זמננו לדחות נטייה זו ולהדגיש את ההיבט המלחמתי-קרבי של גִ'הַאד בצוּפִיוּת. כמו כן מוצגת עמדתו של אלבַּעְ'דַאדַי בעניין הגִ'הַאד הגדול כפי שהיא משתקפת בספרו **דֻסְתוּר אלוַלַאיַּה**. הפרק מתחקה אחר מעשי גִ'הָאד שביצע אלבַּעְ'דַאדַי מתוך הבנת המונח המורכב גִ'הָאד קטן. בפרק הזה עולה כי אף על פי שפורסמו מחקרים רבים על גִ'הַאד פנימי, לא נתפרסם מחקר מקיף בתחום גִ'הַאד מלחמתי-קרבי בצוּפִיּוּת. ייעודו של פרק זה בניסיון לתרום תרומה למילויו של החֶסֶר הקיים במחקר הגִ'הַאד המלחמתי-קרבי בצוּפִיּוּת המודרנית, באמצעות הדוגמה של אלבַּעְ'דַאדַי.

**פרק רביעי:** מנתח את יחסו של אלבַּעְ'דַאדִי לשריעה בכלל ולקוראן ולסונה בפרט. הדיון בפרק זה יתמקד עוד בניסיונו של אלבַּעְ'דַאדִי להדגיש את הפן האורתודוכסי של הצוּפִיוּת, ואת יחסו הסובלני כלפי שַׁטַחַאת [קריאות אקסטטיות] ואת יחסו הלא-סובלני כלפי האנשים שמותחים ביקורת על הצוּפִים. פרק זה עניינו לבחון סוגיות בעייתיות בדוֹגמה המוסלמית שאלבַּעְ'דַאדִי נדרש להן בכתביו. דרכי התמודדותו של אלבַּעְ'דַאדִי עם סוגיות אלה מלמדים על אחת הסגולות שניחן בה, לפי השקפתם של תלמידיו, הלוא היא בקיאותו בתחום אלתַפְסִיר [פרשנות הקוראן], תחום ידע חשוב עבור **אלעַאלִם** [אדם יודע או עוסק ברכישת ידע]. עיקר מאמציו של אלבַּעְ'דַאדִי בפרשנות הקוראן מכוון להוכיח כי אדם (הראשון) ניחן ב**עִצְמַה**/ חסינות מפני חטא וטעות.

**הפרק החמישי** והאחרון מתחקה אחר חווייתהמִעְרַאג' או חזיון העלייה למרום של שַׁיְח' אלבַּעְ'דַאדִי באמצעות ניתוח פילולוגי, היסטורי והשוואתי. חקר חוויית אלמִעְרַאג' של שַׁיְח' אלבַּעְ'דַאדִי יידון תוך כדי השוואה היסטורית וגם פנומנולוגית לרעיון זה באסלאם בכלל ובצוּפִיוּת בפרט.

מחוויית המִעְרַאג' של אלבַּעְ'דַאדִי אפשר ללמוד כי הוא רואה בעצמו אחד מיורשי הנביא מוחמד: הוענק לו מתת אלוהי מעצם כך שנשמתו עלתה השמימה, צפתה במלאכי עליון, הגיעה אל כס הכבוד והוענקו לו שם מספר סגולות: הכתרתו לקֻטְבּ עַ'וְת, היינו ראש האַוְלִיַאא' [ידידי אללה], האִסְתִנְבַּאט [תובנה פרשנית]. באותה התנסות הוא עבר את הצעד האחרון בהשתלמויות הרוחניות: אִצְלַאח [תיקון] ו' אִכְּמַאל אלעַקְל [השלמת השכל], והוא הפך למה שנקרא בצוּפִיּוּת אלאִנְסַאן אלכַּאמִל [האדם השלם].

**מסקנות המחקר:**

1. ממחקר זה עולה מסקנה ברורה, שאין כיום מחקר מקיף ומעודכן על שַׁיְח' מֻחַמַּד הַאשִׁם אלבַּעְ'דַאדִי המיוסד על לימוד וחקירה של מכלול העדויות שבכתביו ותיאורי חוג חסידיו.

2. מתוך המחקר עולה כי אלבַּעְ׳דַאדִי הגיע לשלמות רוחנית והפך לשַׁיְח' צוּפי מיוחד לא מתוך שאימץ לעצמו אורח חיים הכולל תרגולות תכופות ומאמצים רוחניים ממושכים. השתלמותו הרוחנית של אלבַּעְ׳דַאדִי הינה פרי חניכה אשר עבר באופן בלתי קונבנציונלי ועליה הוא דיווח בכתביו. שכן, באמצעות פגישה עם נשמות רבותיו הרוחניים הועלה בהיררכיה של הוַלַאיַה עד אשר הוכתר כצדיק המכונה אלקֻטְבּ אלעַ'וְת'/ הציר הגואל בדומה לצדיק יחיד הדור.

3. בעבודה זו ניתנה הדעת על דרכי התמודדותו של אלבַּעְ'דַאדִי עם סוגיות בפרשנות הקוראן. לפי עדותו האישית ועדויות חסידיו הוא ניחן בסגולת אלאִסְתִנְבַּאט [תובנה פרשנית] או בקיאות בתחום אלתַפְסִיר [פרשנות הקוראן], תחום ידע חשוב עבור אלעַאלִם [אדם יודע או עוסק ברכישת ידע].

4. במחקר עולה כי הצוּפִיּוּת מתאפיינת בשילוב גִ'הַאד רוחני-פנימי עם גִ'הַאד מלחמתי-חיצוני, וזאת בניגוד לתמונתה בספרות המחקר המערבי. המחשה נוספת למקום השמור לגִ'הַאד המלחמתי בצוּפִיּוּת אפשר לראות בעמדותיהם של הצוּפים בשבח הגִ'הַאד המלחמתי, ובהם אלבַּעְ'דַאדִי עצמו. לפי דבריו ומעשיו עולה בבירור שהצוּפִיּוּת, אשר לה הוא קרא והטיף במשך כחמישים שנה, צידדה ועסקה בגִ'הַאד המלחמתי נוסף על הגִ'הַאד הרוחני.

עם זאת, אסייג ואומר כי מסקנתי זו אינה יכולה להתקבל באופן החלטי ואין בדבריי כדי למצות את כל צדדיה של סוגיה רבת-אנפין זו.

5. מחוויית המִעְרַאג' ומחוויות מיסטיות אחרות המתוארות על ידי אלבַּעְ'דַאדִי עצמו, אפשר ללמוד על המוטיבציה שהניעה אותו לספר אותו סיפור, והיא לרומם את דמותו בעיני אלמֻרִידוּן/ החסידים המאמינים בו.

**כללו של דבר**, מחקר זה הוא פרק חשוב בהבנת חקר הצוּפִיּוּת הפלסטינית במאה ה-20, והוא ממחיש היטב את החֶסֶר הקיים בתחום זה. מתוך שורה ארוכה של מחקרים בענפיה השונים של הצוּפיות, מוקדשות עבודות לא מקיפות לתיאור היבול הדל שהניב תחום הצופיות הפלסטינית. השַׁיְח' מֻחַמַּד הַאשִׁם אלבַּעְ'דַאדִי, ראש מסדר אלקַאדִרִיַּה בפלסטין ובישראל, שרטט באמצעות התנסויות מיסטיות את דמותו של גדול ידידי אללה בזמננו, כפי שעולה מכתביו ומתיאורי אלמֻרִידוּן/ החסידים. יתר על כן, יש במחקר זה כדי לשפוך אור על השקפותיו הצופיות הייחודיות של אלבַּעְ'דַאדִי, אשר הושפעו מהתנסויותיו המיסטיות.